Gandia reclama a les administracions superiors que assumisquen les despeses de neteja de les platges afectades per la DANA
28 febrer 2025

## Gandia reclama a les administracions superiors que assumisquen les despeses de neteja de les platges afectades per la DANA28 febrer 2025Última actualització: 28 febrer 2025

![](../gestion/img/a3cadf83f7bc403e40a7ee4a91965800772d178bb95d3a3d653faa276be36feb.jpg)  
  

L'Ajuntament de Gandia ha sol·licitat formalment a les administracions superiors que assumisquen els costos derivats de la neteja de les platges del municipi, greument afectades pels efectes de la DANA del passat octubre i pel posterior temporal de novembre. Ho ha fet hui a través d’una declaració al plenari ordinari del mes de febrer.

La intensa acumulació de residus i canyes en les platges de l’Auir, Nord, Venècia i Marenys de Rafalcaid va requerir una actuació immediata per part del consistori. Els treballs de neteja, iniciats al desembre després d'obtenir les autoritzacions necessàries, han permés retirar prop de **2.000 tones de residus** en la platja Nord, que ja està preparada per a la temporada de Falles i Setmana Santa.

Els treballs continuaran en les altres platges, on es calcula que encara queden **3.000 tones de residus** per retirar. L'Ajuntament ha destinat **300.000 euros** a aquestes actuacions i reclama que siguen les administracions superiors les que assumisquen aquest cost, atés que la DANA ha afectat tot el territori i ha generat despeses imprevistes per al municipi.

"Jo el que he fet com a alcalde és la gestió amb tots els departaments i els equips tècnics de l'Ajuntament per a recopilar quines han sigut les despeses, els informes tècnics que hui mateix he posat en coneixement i he signat l’informe corresponent per a poder-lo enviar a totes les administracions superiors, a la Diputació de València, a la Generalitat Valenciana, als ministeris corresponents i al Govern d'Espanya. I amb independència de qui pague, que siguen les administracions superiors, com jo estic convençut que així serà, les qui assumisquen aquesta despesa tan important de neteja", ha assegurat l’alcalde, ****José Manuel Prieto****.

Per la seua banda, la primera tinenta d’Alcaldia i regidora de Medi Ambient, Sostenibilitat i Emergència climàtica, ****Alícia Izquierdo****, ha destacat també que “la neteja dels residus de la platja era urgent i necessària i no només per una qüestió d’imatge sinó també de qualitat mediambiental». En eixe sentit, ha recordat que “abans de la retirada de les canyes es va procedir a seleccionar els residus plàstics, en una actuació de voluntariat coordinada pel Departament de Medi Ambient amb l’alumnat del Campus de Gandia de la Universitat Politècnica de València”.  
  
A més, Izquierdo ha insistit en que malauradament no podem acudir a ajudes ordinàries perquè Gandia no va estar inclosa en la llista de municipis afectats decretada pel Consell de la Generalitat i, per tant, tampoc per l’Estat. “Per això, i en defensa dels interessos de la ciutadania de Gandia, és just i intel·ligent que ens adrecem a totes les administracions per poder estalviar-los esta despesa sobrevinguda”.

Amb aquesta iniciativa, Gandia reafirma el seu compromís amb la protecció del seu litoral i la qualitat dels seus serveis turístics, tot reivindicant el suport necessari per part de les institucions autonòmiques i estatals.